**Informatīvais ziņojums**

**"Par atļauju Tieslietu ministrijai (Valsts tiesu ekspertīžu birojam) uzņemties papildu saistības un īstenot projektu, piesaistot finansējumu no ārvalstu finanšu instrumenta"**

**1. Pamatojums informatīvā ziņojuma virzībai**

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums. Jauniem ES politiku instrumentu un pārējās ārvalstu finanšu palīdzības līdzfinansētiem projektiem, kuru īstenošanas kārtību nenosaka neviens normatīvais akts, finanšu līdzekļus piešķir atbilstoši Ministru kabineta 2012. gada 31. jūlija noteikumu Nr. 523 "Noteikumi par budžeta pieprasījumu izstrādāšanas un iesniegšanas pamatprincipiem" 34.3. apakšpunktam, pamatojoties uz Ministru kabineta lēmumu par tiesībām uzņemties jaunas valsts budžeta ilgtermiņa saistības.

Tieslietu ministrijas (turpmāk – TM) padotības iestāde – Valsts tiesu ekspertīžu birojs (turpmāk – VTEB) ­­– kā partneris ir iesaistījies Iekšējās drošības fonda finanšu programmas ISF-Policija (2014.–2020. gadam) (turpmāk – programma ISF-Policija) projekta "Virzība uz Eiropas mēroga sejas atpazīšanas datu apmaiņu" īstenošanā (turpmāk – Projekts). Projekta vadošais partneris ir Igaunijas Tiesu ekspertīžu institūts. Informatīvā ziņojuma sagatavošanas brīdī ir zināms, ka Projekts ir apstiprināts.

Finanšu instrumentos ir noteikts maksimālais finansējuma apjoms, ko iespējams saņemt kā avansa maksājumu no Eiropas Komisijas (turpmāk – EK). Līdz ar to Projekta ieviesējiem, t.sk. Projekta partneriem jāspēj finansēt Projekta izdevumus ne tikai noteiktajā, uz Projekta ieviesējiem, t.sk. Projekta partneriem, attiecināmajā līdzfinansējuma apmērā, bet arī priekšfinansēt daļu no EK finansējuma, kas tiks saņemts no EK kā noslēguma maksājums pēc Projekta noslēguma atskaites apstiprināšanas, kā arī nodrošināt finansējumu neattiecināmo izmaksu (pievienotās vērtības nodoklis) segšanai. Nosacījums nodrošināt līdzfinansējumu un priekšfinansējumu neattiecas uz Projektā piesaistītajiem asociētajiem partneriem.

Saskaņā ar programmas ISF-Policija nosacījumiem piešķirtais EK granta finansējums nepārsniedz 90 % no kopējām projekta attiecināmajām izmaksām, līdz ar to vismaz 10 % no tām jālīdzfinansē Projektu pieteikumu iesniedzējam un tas darāms no līdzekļiem, kas vienlaikus nav ES budžeta līdzekļi.

Ņemot vērā, ka Projektu ieviešana un to īstenošanas rezultāti veicina tieslietu sistēmas attīstību, kā arī piesaista papildu finanšu līdzekļus valsts budžetam no ES budžeta, TM ir sagatavojusi informatīvo ziņojumu, lai uz tā pamata Ministru kabinets pieņemtu lēmumu atļaut TM (VTEB) uzņemties valsts budžeta ilgtermiņa saistības un īstenot Projektu, kas tiek finansēts no ārvalstu finanšu instrumenta. TM nodrošinās, ka Projekta, kuram finansējums tiks piesaistīts no ārvalstu finanšu instrumenta, saturs nedublēsies ar projektiem, kas tiks īstenoti TM pārziņā esošo ES struktūrfondu un Kohēzijas fonda 2014.–2020. gada plānošanas perioda darbības programmas "Izaugsme un nodarbinātība" specifisko atbalsta mērķu un Norvēģijas finanšu instrumenta ietvaros.

**2. Informācija par Iekšējās drošības fonda finanšu programmu**

Iekšējās drošības fonda mērķi ir: 1) veicināt noziedzības apkarošanu, jo īpaši cīņu ar pārrobežu noziedzību, smagajiem noziegumiem un organizēto noziedzību, tajā skaitā terorismu, uzlabojot koordināciju un sadarbību starp ES dalībvalstu tiesībsargājošajām iestādēm, kā arī ar Eiropolu, ES institūcijām un starptautiskām organizācijām, 2) stiprināt ES un tās dalībvalstu spējas reaģēt uz drošības riskiem un krīzēm, aizsargājot iedzīvotājus un kritisko infrastruktūru no teroristu uzbrukuma vai citiem drošības riskiem.

Programmas ISF-Policija pieejamais finansējums 2014.–2020. gadam ir ap 1 miljardu EUR.

**3. Informācija par projektu "Virzība uz Eiropas mēroga sejas atpazīšanas datu apmaiņu"**

Projekts iesniegts programmas ISF-Policija atklātā projektu konkursa (*ISFP-2017-AG-FORENSIC*) ietvaros. Šobrīd Projekts ir apstiprināts. Projekta iesniedzējs ir Igaunijas Tiesu ekspertīžu institūts. Projekta partneri ir VTEB, Somijas Nacionālais izmeklēšanas birojs, Nīderlandes Tiesu ekspertīžu institūts, Zviedrijas Policijas tiesu ekspertīžu centrs, Igaunijas Policija un robežsardze.

Projektu plānots īstenot 18 mēnešus, periodā no 2018. gada oktobra līdz 2020. gada aprīlim.

Projekta **mērķis** ir veicināt un uzlabot ar tiesu ekspertīzi saistītas informācijas apmaiņu starp nacionālajām datubāzēm, fokusējot uzmanību uz sejas atpazīšanu kā vienu no daudzsološākajām biometriskajām tehnoloģijām. Projekta **apakšmērķi**: esošās situācijas izvērtējums par sejas atpazīšanas tehnoloģiju pielietojumu tiesu ekspertīzes jomā ES dalībvalstīs, rekomendāciju sagatavošana prasību harmonizēšanai sejas atpazīšanas tehnoloģiju pielietojuma jomā, rezultātu prezentēšana iesaistītajām pusēm ES dalībvalstīs.

Projekta aktivitāšu ietvaros plānots izvērtēt esošo situāciju sejas atpazīšanas tehnoloģiju pielietojumā ES dalībvalstīs, apzināt pielietotās tehnoloģijas un metodes, apzināt ES dalībvalstīs izmantotās datubāzes, kas satur sejas atpazīšanas datus, sniegt priekšlikumus sejas atpazīšanas datu apmaiņas harmonizēšanai starp ES dalībvalstīm, prezentēt projekta rezultātus konferencē.

Projekts Latvijai ir nozīmīgs, jo sejas atpazīšana ir viena no progresīvākajām biometriskajām tehnoloģijām un tā ir ļoti efektīva cīņā ar pārrobežu noziedzību un terorismu, jo ļauj noteikt noziedznieka pārvietošanās maršrutu un atrašanās vietu pat tad, kad tas ir šķērsojis vairāku ES dalībvalstu robežas. Tomēr tas ir iespējams tikai tādā gadījumā, ja ES dalībvalstis spēj operatīvi apmainīties ar informāciju no sejas atpazīšanas sistēmām. Projekts radīs nepieciešamos priekšnosacījumus, lai dalībvalstis varētu šo datu apmaiņu īstenot praksē.

Kopējais Projekta budžets ir 566 716 EUR, no tā ES finansējums veido 90 % jeb 506 794 EUR, bet Projekta partneru līdzfinansējums ir 10 % jeb 59 922 EUR. VTEB daļa Projekta budžetā ir 26 893 EUR, no tā 90 % jeb 24 204 EUR veido ES finansējums, savukārt nepieciešamais nacionālais līdzfinansējums ir 10 % jeb 2689 EUR.

Galvenais finansējuma saņēmējs ir Igaunijas tiesu ekspertīžu institūts, kurš pēc ES finansējuma saņemšanas veiks tālākās darbības finansējuma pārskaitīšanai Projekta partneriem Projekta budžetā noteiktajā apjomā.

Saskaņā ar Projekta nosacījumiem EK mēneša laikā pēc Projekta līguma parakstīšanas pārskaitīs Igaunijas Tiesu ekspertīžu institūtam priekšfinansējumu 90 % apmērā no ES finansējuma, savukārt 10 % tiks pārskaitīti pēc Projekta gala atskaites saņemšanas. Kārtība un nosacījumi, pēc kādiem Igaunijas Tiesu ekspertīžu institūts pārskaitīs finansējumu Projekta partneriem, būs zināma tikai pēc Projekta līguma parakstīšanas un sekojošas vienošanās noslēgšanas starp Igaunijas Tiesu ekspertīžu institūtu un Projekta partneriem. Ņemot vērā projekta aktivitātes, indikatīvi plānots, ka maksājumus no Igaunijas Tiesu ekspertīžu institūta VTEB saņems vairākās daļās: avansa maksājumi kopā 90 %[[1]](#footnote-1) no ES finansējuma jeb 21 783 EUR un noslēguma maksājums 10 % jeb 2420 EUR (plānots saņemt 2020. gadā). Ņemot vērā to, ka EK avansā ieskaita tikai daļu no ES finansējuma, tad VTEB ir nepieciešams priekšfinansēt daļu – 2420 EUR – no ES finansējuma, kas tiks saņemts no EK kā noslēguma maksājums pēc Projekta noslēguma atskaites apstiprināšanas.

Papildus tam, Projektā ir plānotas neattiecināmās izmaksas (pievienotās vērtības nodoklis) 370 EUR apmērā. Pievienotās vērtības nodoklis kā neattiecināmās izmaksas ir noteiktas Projekta vadlīniju[[2]](#footnote-2) 6.2. punktā un Projekta līgumā, kas plānots, ka tiks noslēgts ne ātrāk par 2018. gada 16. oktobri.

Līdz ar to kopējais plānotais VTEB budžets, t.sk. neattiecināmās izmaksas, Projekta ietvaros ir 29 683 EUR.

VTEB izdevumus veido 15 000 EUR atalgojumiem diviem Projekta dalībniekiem par 100 cilvēkdienām, 10 134 EUR komandējumu izdevumi (ceļš, viesnīca, dienas nauda) un neparedzētie izdevumi 1759 EUR, kā arī 370 EUR neattiecināmo izmaksu (pievienotās vērtības nodokļa) segšanai par preču un pakalpojumu iegādi Projekta prezentācijas vajadzībām.

|  |  |
| --- | --- |
|  | **Kopējais finansējums, EUR** |
| **EK finansējums** | 24 204 |
| **Nacionālais līdzfinansējums (nacionālais finansējums)** | 2 689 |
| **Priekšfinansējums (nacionālais finansējums)** | 2 420 |
| **Finansējums neattiecināmo izdevumu segšanai (nacionālais finansējums)** | 370 |
| **KOPĀ** | **29 683** |

Projektam nepieciešamais finansējums (EUR) pa finansējuma veidiem un sadalījumā pa gadiem:

|  |  |  |  |  |
| --- | --- | --- | --- | --- |
|  | **2018** | **2019** | **2020** | **KOPĀ** |
| **Avansa/noslēguma maksājums (EK līdzfinansējums)** | 2 959 | 15 492 | 5 752 | **24 204** |
| **Attiecināmie izdevumi (Nacionālais līdzfinansējums)** | 329 | 1 722 | 639 | **2 689** |
| **Attiecināmie izdevumi – priekšfinansējums (Nacionālais finansējums)** | 296 | 1 549 | 575 | **2 420** |
| **Neattiecināmie izdevumi (Nacionālais finansējums)** | 0 | 185 | 185 | **370** |
| **KOPĀ** | **3 584** | **18 948** | **7 151** | **29 683** |

Ņemot vērā to, ka Projekta līgumu noslēgšana ar EK plānota ne ātrāk par 2018. gada 16. oktobri, tabulā norādītās summas sadalījumā pa gadiem ir indikatīvas un var mainīties pēc līguma noslēgšanas.

Projekta īstenošanai nepieciešamais valsts budžeta līdzfinansējums, priekšfinansējums un neattiecināmās izmaksas (pievienotās vērtības nodoklis) 2018. gadā tiks pārdalīti no programmas 03.04.00 "Tiesu ekspertīžu veikšana". 2019. un 2020. gadā nepieciešamais finansējums (līdzfinansējumu, priekšfinansējumu un finansējumu neattiecināmo izmaksu segšanai) tiks pārdalīts no 74. resora "Gadskārtējā valsts budžeta izpildes procesā pārdalāmais finansējums" programmas 80.00.00 "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

**4. Turpmākā rīcība**

Tā kā dalība finanšu instrumentu projektos ir vērtīgs instruments ne tikai konkrētās, projektā iesaistītās institūcijas, bet arī visas nozares attīstībai, iegūstot jaunu pieredzi, zināšanas un starptautiskus kontaktus, Projekta veiksmīgai īstenošanai nepieciešams:

1. atļaut TM (VTEB) uzņemties papildu valsts budžeta ilgtermiņa saistības par dalību projekta "Virzība uz Eiropas mēroga sejas atpazīšanas datu apmaiņu" īstenošanā Iekšējās drošības fonda finanšu programmas ietvaros;
2. paredzēt, ka atbilstoši noslēgtā projekta līguma nosacījumiem nepieciešamais finansējums nacionālā līdzfinansējuma, priekšfinansējuma un neattiecināmo izmaksu segšanai 2018. gadā tiks nodrošināts no programmas 03.04.00 "Tiesu ekspertīžu veikšana" un 2019.–2020. gadā nepieciešamais finansējums tiks nodrošināts, pārdalot līdzekļus no 74. resora "Gadskārtējā valsts budžeta izpildes procesa pārdalāmais finansējums" 80.00.00. programmas "Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai".

Tieslietu ministrs Dzintars Rasnačs

*Apinis 67517758*

*Raimonds.Apinis@vteb.gov.lv*

1. Precīzs avansu maksājumu skaits, katra atsevišķā maksājuma apjoms un maksājuma veikšanas laiks būs zināms tikai pēc Projekta līgumu noslēgšanas ar EK, kas tiek plānota ne ātrāk kā 2018. gada 16. oktobrī. [↑](#footnote-ref-1)
2. <https://ec.europa.eu/research/participants/portal/desktop/en/opportunities/isfp/topics/isfp-2017-ag-forensic.html> [↑](#footnote-ref-2)